Rådets afgørelse

af 28. januar 2002

om de principper, prioriteter, mellemliggende mål og betingelser, der skal indgå i tiltrædelsespartnerskabet med Slovenien

(2002/94/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 622/98 af 16. marts 1998 om bistand som led i førtiltrædelsesstrategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber(1), særlig artikel 2,

under henvisning til forslag fra Kommissionen, og

ud fra følgende betragtninger:

(1) Det Europæiske Råd i Luxembourg udtalte, at tiltrædelsespartnerskabet er et nyt instrument, som udgør hovedaksen i den styrkede førtiltrædelsesstrategi.

(2) I forordning (EF) nr. 622/98 fastlægges det, at Rådet med kvalificeret flertal på forslag af Kommissionen træffer afgørelse om de principper, prioriteter, mellemliggende mål og betingelser, der skal indgå i hvert tiltrædelsespartnerskab, og som forelægges hver ansøgerstat, samt om senere væsentlige tilpasninger heraf.

(3) Fællesskabets bistand er betinget af, at en række væsentlige elementer iagttages, herunder navnlig overholdelse af de forpligtelser, der følger af Europaaftalerne, og at der gøres fremskridt i retning af opfyldelse af Københavnskriterierne. Hvis et væsentligt element ikke er til stede, kan Rådet med kvalificeret flertal på forslag af Kommissionen træffe passende foranstaltninger med hensyn til enhver form for førtiltrædelsesbistand.

(4) Det Europæiske Råd i Luxembourg besluttede, at gennemførelsen af tiltrædelsespartnerskabet og fremskridtene med overtagelsen af regelværket skal gennemgås i Europaaftalens organer.

(5) I Kommissionens periodiske rapport fra 2001 gives der en objektiv analyse af Sloveniens forberedelser til medlemskab og indkredses en række prioriterede områder, hvor der skal gøres en yderligere indsats.

(6) Slovenien bør for at forberede sig til medlemskab fortsat ajourføre sit nationale program for overtagelsen af regelværket. Dette program bør indeholde en tidsplan for virkeliggørelsen af de prioriteter og mellemliggende mål, der er fastlagt i tiltrædelsespartnerskabet.

(7) Slovenien vil skulle sikre, at de relevante retlige og administrative strukturer til programmering, koordination, forvaltning, kontrol og evaluering af EF-førtiltrædelsesmidlerne er på plads -

TRUFFET FØLGENDE AFGØRELSE:

Artikel 1

I overensstemmelse med artikel 2 i forordning (EF) nr. 622/98 er de principper, prioriteter, mellemliggende mål og betingelser, der skal gælde for tiltrædelsespartnerskabet for Slovenien, fastlagt i bilaget hertil, som udgør en integrerende del af denne afgørelse.

Artikel 2

Gennemførelsen af tiltrædelsespartnerskabet gennemgås i Europaaftalens organer og gennem de relevante organer i Rådet, som Kommissionen regelmæssigt skal aflægge rapport til.

Artikel 3

Denne afgørelse får virkning på tredjedagen efter offentliggørelsen i De Europæiske Fællesskabers Tidende.

Udfærdiget i Bruxelles, den 28. januar 2002.

På Rådets vegne

J. Piqué i Camps

Formand

(1) EFT L 85 af 20.3.1998, s. 1.

BILAG

1. Indledning

På sit møde i Luxembourg i december 1997 besluttede Det Europæiske Råd, at tiltrædelsespartnerskabet skulle udgøre hovedaksen i den styrkede førtiltrædelsesstrategi, idet det danner en samlet ramme om alle former for bistand til ansøgerlandene. På den måde målretter Fællesskabet sin bistand efter de enkelte ansøgerlandes specifikke behov, således at der ydes støtte til at løse særlige problemer med henblik på tiltrædelse.

Der blev truffet afgørelse om det første tiltrædelsespartnerskab for Slovenien i marts 1998. I overensstemmelse med bestemmelserne i forordning (EF) nr. 622/98 (artikel 2) blev tiltrædelsespartnerskabet revideret en første gang i december 1999, således at der blev taget hensyn til den videre udvikling i Slovenien. Denne revision er baseret på et forslag fra Kommissionen efter konsultation med Slovenien og bygger på analysen i Kommissionens periodiske rapport fra 2001 om Sloveniens fremskridt mod tiltrædelse.

2. Mål

Formålet med tiltrædelsespartnerskabet er inden for en enkelt ramme at fastlægge de prioriterede områder for den yderligere indsats, der er identificeret i Kommissionens periodiske rapport fra 2001 om Sloveniens fremskridt mod medlemskab af Unionen, tillige med de finansielle midler til at hjælpe Slovenien med at realisere disse prioriteter samt vilkårene for bistanden. Tiltrædelsespartnerskabet danner grundlag for en række policy-instrumenter, som vil blive benyttet til at hjælpe ansøgerstaterne i deres forberedelser til medlemskab. De omfatter bl.a. det reviderede nationale program for overtagelsen af regelværket, der er udarbejdet af Slovenien, finanstilsynsproceduren forud for tiltrædelse, det økonomiske førtiltrædelsesprogram, førtiltrædelsespagten om organiseret kriminalitet samt de nationale udviklingsplaner, planerne for udvikling af landdistrikter, en national beskæftigelsesstrategi i overensstemmelse med Den Europæiske Beskæftigelsesstrategi og andre sektorspecifikke planer, der kræves for deltagelse i strukturfondene efter medlemskab og for gennemførelse af ISPA og SAPARD før tiltrædelsen. Hvert af disse instrumenter er af forskellig art og forberedes og implementeres efter specifikke procedurer og kan støttes med førtiltrædelsesbistand. De udgør ikke en integrerende del af partnerskabet, men de prioriteter, de indeholder, vil være forenelige med det.

3. Principper

De vigtigste prioriterede områder, der er indkredset for hvert ansøgerland, vedrører dets evne til at påtage sig forpligtelserne til at opfylde Københavnskriterierne, ifølge hvilke det for medlemskab kræves, at:

- ansøgerlandet skal have oprettet stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretal

- ansøgerlandet skal have en fungerende markedsøkonomi og være i stand til at modstå konkurrencepresset og markedskræfterne i EU

- ansøgerlandet skal være i stand til at påtage sig forpligtelserne ved medlemskab og bl.a. tilslutte sig målene for politisk, økonomisk og monetær union.

På sit møde i Madrid i 1995 understregede Det Europæiske Råd, at ansøgerlandene skulle tilpasse deres administrative strukturer for at sikre en harmonisk anvendelse af Fællesskabets politikker efter tiltrædelsen, og i Luxembourg i 1997 fremhævede det, at omsætning af Fællesskabets regelværk i national lovgivning var en nødvendig, men ikke i sig selv tilstrækkelig betingelse; det er også nødvendigt at sikre, at det faktisk anvendes. På Det Europæiske Råds møder i Feira og Göteborg i henholdsvis 2000 og 2001 blev det bekræftet, at det var af afgørende betydning, at ansøgerlandene var i stand til at gennemføre og håndhæve regelværket, og at dette krævede en væsentlig indsats fra ansøgerlandenes side med hensyn til at styrke de administrative og retlige strukturer.

4. Prioriteter og mellemliggende mål

I Kommissionens periodiske rapporter understreges det foruden de fremskridt, der allerede er gjort, hvilken indsats ansøgerlandene endnu skal gøre på visse områder for at forberede sig på tiltrædelse. Dette betyder, at prioriteterne skal fordeles på mellemliggende stadier, hvert med præcise mål, som skal fastlægges i samarbejde med de berørte stater, og hvis indfrielse vil være betingende for omfanget af den bevilgede bistand og fremskridtene i igangværende forhandlinger med Slovenien. De prioriteter, der er opført i det reviderede tiltrædelsespartnerskab, er blevet udvalgt på det grundlag, at det er realistisk at forvente, at Slovenien kan indfri dem fuldt ud eller sikre en væsentlig udvikling i løbet af de næste to år (2002-2003). Blandt de angivne prioriteter er de anliggender, der kræver en særlig hurtig indsats, blevet fremhævet som sådan. Fremskridtene med realiseringen af prioriteterne i tiltrædelsespartnerskabet for 1999 er vurderet i den periodiske rapport for 2001. Denne vurdering ligger til grund for prioriteterne for det aktuelle partnerskab.

Slovenien forelagde i september 31. maj 2001 en ajourført version af det nationale program for overtagelsen af regelværket (NPAA). NPAA indeholder en tidsplan for virkeliggørelsen af prioriteterne og de mellemliggende mål, som er baseret på tiltrædelsespartnerskabet for 1999, med angivelse af de fornødne administrative strukturer og finansielle ressourcer.

I tiltrædelsespartnerskabet angives de prioriterede indsatsområder for Sloveniens forberedelser til medlemskab. Slovenien vil ikke desto mindre skulle tage fat om alle de punkter, der er indkredset i den periodiske rapport fra 2001. Det er også vigtigt, at Slovenien opfylder forpligtelserne med hensyn til tilnærmelse af lovgivning og gennemførelse af regelværket i henhold til de forpligtelser, der er indgået i Europaaftalen og inden for rammerne af forhandlingsprocessen. Det skal nævnes, at indarbejdningen af regelværket i lovgivningen ikke i sig selv er tilstrækkeligt; det er også nødvendigt at sikre, at det faktisk anvendes efter samme standarder som dem, der gælder i EU. På alle nedenfor anførte områder er det nødvendigt med en troværdig og effektiv implementering og håndhævelse af regelværket.

På grundlag af analysen i Kommissionens periodiske rapport fra 2001 er der indkredset følgende prioriteter og mellemliggende mål for Slovenien. Disse prioriteter er opstillet i overensstemmelse med strukturen i den periodiske rapport(1).

Politiske kriterier

Demokrati og retsstatsforhold

- Behov for særlig hurtig indsats: vedtage den resterende lovgivning til reform af den offentlige forvaltning, herunder en tjenestemandslov og en lov om offentlige organer.

- Fortsætte med at forbedre retsvæsenets funktion, navnlig ved yderligere at reducere puklen af verserende retssager.

Økonomiske kriterier

- Fremme konkurrenceevnen gennem markedsbaseret virksomhedsomstrukturering; stimulere indenlandske og udenlandske investeringer gennem en forbedring af erhvervsklimaet.

- Fuldføre omstrukturering, salg og liberalisering af statsejede forsyningsselskaber sammen med sikring af konkurrencen og en yderligere prisliberalisering.

- Omstrukturere den finansielle sektor ved at fuldføre privatiseringen af statsejede banker og privatisere forsikringsselskaber.

- Forbedre matrikelsystemets funktion ved at indhente forsinkelserne i matrikelkontoret.

Evne til at påtage sig forpligtelserne ved medlemskab

Frie varebevægelser

- Sikre, at det nyligt oprettede standardiseringsinstitut fungerer effektivt. Fuldføre overtagelsen af den traditionelle sektorlovgivning; fuldføre implementeringen af direktiverne efter den nye metode og overtagelsen af EN-standarder. Styrke den relevante administrative infrastruktur (overensstemmelsesvurderingsorganer og laboratorier), sikre, at de nationale markedstilsynsorganer er ordentligt koordineret og fungerer effektivt, og forberede forvaltningen og fødevareproducenterne på gennemførelsen af EF's principper vedrørende fødevaresikkerhed.

- Fortsætte screeningen af den slovenske lovgivning på det ikke-harmoniserede område og sikre, at den er i overensstemmelse med artikel 28, 29 og 30 i traktaten, og færdiggøre de administrative ordninger for den fremtidige overvågning på dette område.

- Styrke Kontoret for Offentlige Indkøb og Statens Kontrolkommission for at forbedre gennemsigtigheden i afgørelser i forbindelse med offentlige indkøb.

Fri bevægelighed for personer

- Fuldføre tilpasningen i forbindelse med gensidig anerkendelse af erhvervskvalifikationer og eksamensbeviser og yderligere udvikle de fornødne administrative strukturer, uddannelses- og erhvervsuddannelsesprogrammer.

- Med hensyn til erhvervskvalifikationer, der er erhvervet før harmoniseringen, bør Slovenien lægge vægt på at træffe foranstaltninger til at sikre, at alle fagfolk fra og med tiltrædelsen kan opfylde kravene i henhold til direktiverne.

- Yderligere styrke de administrative strukturer til koordinering af den sociale sikring.

Fri udveksling af tjenesteydelser

- Styrke tilsynet med finansielle tjenesteydelser.

- Fuldføre tilpasningen af lovgivning om investeringstjenesteydelser.

Frie kapitalbevægelser

- Afskaffe de resterende restriktioner for kortfristede transaktioner for at fuldføre liberaliseringen af kapitalstrømmene.

- Sikre efterlevelse af henstillingerne fra Financial Action Task Force.

- Fuldføre tilpasningen af lovgivningen til andet direktiv om hvidvaskning af penge.

Selskabslovgivning

- Fortsætte med at håndhæve lovgivningen på området intellektuel og industriel ejendomsret og intensivere bekæmpelsen af varemærkeforfalskning og piratkopiering, særlig ved hjælp af udvidet grænsekontrol, ved at forbedre koordinationen mellem de lovhåndhævende instanser og ved at øge uddannelsen af disse instanser, herunder dommere og anklagere.

Konkurrencepolitik

- Sikre, at der føres kontrol med statsstøtte, navnlig ved at gøre den slovenske udviklingssammenslutnings aktiviteter mere gennemsigtige og ved at afskaffe eksportkriteriet for skattenedsættelser i henhold til loven om økonomiske zoner.

- Sikre, at reglerne anvendes til fulde; bevidstgøre markedsaktørerne og støtteydere om reglerne; styrke konkurrencekontorets administrative kapacitet og intensivere uddannelsen inden for retsvæsenet på alle områder af konkurrencepolitikken.

Landbrug

- Styrke de administrative strukturer til udformning, gennemførelse, forvaltning, overvågning, kontrol og evaluering af EF-finansierede programmer for udvikling af landdistrikter.

- Fortsætte med at modernisere landbrugsadministrationens kapacitet og fuldføre forberedelserne til gennemførelse og praktisk anvendelse af den fælles landbrugspolitiks forvaltningsmekanismer, særlig det integrerede forvaltnings- og kontrolsystem og det udbetalende organ og til implementeringen og håndhævelsen af lovgivningen om dyre- og plantesundhed og om fødevaresikkerhed.

- Fortsætte med at tilpasse lovgivning om dyre- og plantesundhed: færdiggøre dyre- og plantesundhedsinspektionssystemet, især ved de fremtidige ydre grænser; fortsætte med at implementere kvalitetskontrolsystemet; færdiggøre mærkningen af dyr; fortsætte med at tilpasse standarderne for dyrevelfærd, behandling af animalsk affald; modernisere kødforarbejdningsanlæg og mejerier, programmer for kontrol med affaldsprodukter og zoonose.

- Fuldføre gennemførelsen af lovgivningen om overførbar spongiform encephalopati, plantepas, maksimalgrænseværdier for restkoncentrationer, husdyrs ernæring, og sikre implementeringen og håndhævelsen, herunder testning for dyresygdomme, især overførbar spongiform encephalopati, i overensstemmelse med regelværket.

- Fuldføre den generelle modernisering af fødevareforarbejdningsanlæg med henblik på at opfylde EF's standarder for levnedsmiddelsikkerhed, særlig i mejeri- og kødsektoren og styrke markedstilsynet med levnedsmidler.

Transportpolitik

- Fuldføre tilpasningen af lovgivning om jernbanetransport med henblik på anvendelse af Fællesskabets regelværks reviderede bestemmelser vedrørende jernbaner og styrke den administrative kapacitet i vej- og lufttransportsektoren.

Beskatning

- Fuldføre lovgivningstilpasningen, særlig hvad angår moms og punktafgifter (herunder overgangsmomsordningen).

- Sikre, at bestående og fremtidig lovgivning er i overensstemmelse med principperne i adfærdskodeksen for erhvervsbeskatning.

- Styrke den administrative kapacitet og kontrolprocedurerne og forbedre det administrative samarbejde og den gensidige bistand med hensyn til implementeringen af Fællesskabets regelværk.

- Behov for særlig hurtig indsats: fortsætte med at udvikle IT-systemer med henblik på elektronisk dataudveksling med Fællesskabet og dets medlemsstater.

- Gennemføre direktivet om den generelle ordning for punktafgiftspligtige varer, om oplægning heraf samt kontrol hermed.

Socialpolitik og beskæftigelse

- Fortsætte med at støtte arbejdsmarkedets parters kapacitetsopbygningsbestræbelser med henblik på deres fremtidige rolle ved udarbejdelsen og gennemførelsen af EF's beskæftigelses- og socialpolitik, også Den Europæiske Socialfond, navnlig gennem en uafhængig topartsdialog mellem parterne.

- Fuldføre tilpasningen og sikre en korrekt gennemførelse af EF-lovgivningen, især inden for arbejdsret og sikkerhed og sundhed på arbejdspladsen. Styrke de relevante forvaltnings- og håndhævelsesstrukturer, herunder arbejdsinspektoraterne. Vedtage lovgivning om ikke-diskrimination og opstille en tidsplan for gennemførelsen.

- Fuldføre tilpasningen på folkesundhedsområdet og fortsætte med at fastlægge og gennemføre foranstaltninger på området tilsyn og kontrol med smitsomme sygdomme og sundhedsovervågning og -oplysning.

- Udarbejde en national strategi, herunder dataindsamling, med sigte på senere deltagelse i den europæiske strategi for social integration.

Energi

- Gennemføre henstillingerne i Rådets rapport om nuklear sikkerhed i udvidelsessammenhæng med særlig opmærksomhed på prioriteterne i rapporten.

- Fortsætte med at opretholde et højt nukleart sikkerhedsniveau på Krsko-kernekraftværket.

- Fortsætte med forberedelserne til det indre energimarked i el- og gassektoren, herunder afskaffelse af de resterende prisfordrejninger og styrkelse af tilsynsmyndigheden.

- Fortsætte med at gøre en indsats for virkeligt at oprette lagre, herunder de nødvendige investeringer, til at dække 90 dages behov.

- Fortsætte med at forbedre energieffektiviteten, gøre anvendelsen af vedvarende energikilder mere udbredt og styrke de relevante institutioner på området.

Telekommunikation og informationsteknologi / Kulturpolitik og audiovisuel politik

- Behov for særlig hurtig indsats: befæste den nyligt oprettede myndighed for telekommunikation og radio- og fjernsynsspredning.

Regionalpolitik og koordination med strukturinstrumenterne

- Behov for særlig hurtig indsats: oprette en territorial organisation til effektiv gennemførelse af strukturfondsforordningerne.

- Fastlægge en klar ansvarsfordeling i forbindelse med forvaltningen af strukturfondene og samhørighedsfonden, forbedre de relevante institutioners administrative kapacitet, særlig forvaltningsmyndigheden og den udbetalende myndighed, specielt med hensyn til rekruttering og uddannelse; sikre en effektiv koordination mellem ministerier.

- Udarbejde en sammenhængende udviklingsplan som krævet i strukturfondsforordningerne og definere gennemførelsesstrukturerne i den endelige plan.

- Oprette de fornødne tilsyns- og evalueringssystemer for strukturfondene, særlig forhåndsevaluering, og til indsamling og behandling af de relevante statistiske oplysninger og indikatorer.

- Tilpasse lovgivning efter de specifikke finansforvaltnings- og kontrolbestemmelser for de fremtidige struktur- og samhørighedsfonde i henhold til de relevante EF-forordninger.

- Foretage de tekniske forberedelser af projekter, der kan finansieres med bistand fra struktur- og samhørighedsfondene (forberedte projekter).

Miljø

- Fuldføre overtagelsen af Fællesskabets regelværk, særlig hvad angår luftkvalitet, affald, vandkvalitet (ved at vedtage en ny lov om vand og gennemføre lovgivningen), naturbeskyttelse, industriforurening og risikostyring, genetisk modificerede organismer og strålingsbeskyttelse; sørge for implementering.

- Fortsætte med at styrke den administrative kapacitet, særlig på lokalt plan, og hos de institutioner, der har ansvaret for at gennemføre og håndhæve lovgivningen om kemiske produkter.

- Fortsætte med at integrere miljøbeskyttelseskravene ved fastlæggelse og gennemførelse af alle andre sektorpolitikker med sigte på at fremme bæredygtig udvikling.

Forbruger- og sundhedsbeskyttelse

- Fortsætte lovgivningstilpasningen og styrke markedstilsynet og håndhævelsesmyndighederne.

Samarbejde om retlige og indre anliggender

- Sikre, at Schengen-handlingsplanen gennemføres.

- Fortsætte forberedelserne til den fremtidige deltagelse i Schengen-informationssystemet med oprettelse af nationale databaser og registre.

- Fortsætte med at styrke grænsekontrollen, særlig på EU's fremtidige ydre grænse, med tilstrækkeligt personale, uddannelse og udstyr.

- Behov for særlig hurtig indsats: håndhæve den nye asyllovgivning effektivt og vedtage den resterende afledte ret, forbedre evnen til at behandle asylanmodninger, adskille asylcentret fra udlændingecentret og forbedre forholdene begge steder.

- Fortsætte bekæmpelsen af organiseret kriminalitet; også styrke samarbejdet mellem de forskellige lovhåndhævende instanser.

- Fortsætte med at bekæmpe ulovlig indvandring og med yderligere at harmonisere migrationslovgivningen med Fællesskabets regelværk.

- Tage de nødvendige skridt til at sikre anvendelsen af Fællesskabets instrumenter vedrørende domstolssamarbejde i civilsager.

Toldunion

- Behov for særlig hurtig indsats: fortsætte med at gennemføre den slovenske toldadministrations IT-strategi og udvikle IT-systemer med henblik på elektronisk dataudveksling mellem EF og Slovenien.

Eksterne forbindelser

- Tage de nødvendige skridt til at sikre, at alle internationale traktater eller aftaler, der er uforenelige med Fællesskabets regelværk, genforhandles eller opsiges ved tiltrædelsen.

Finanskontrol

- Udpege et kontaktpunkt for beskyttelsen af Fællesskabets finansielle interesser og indlede et faktisk samarbejde med OLAF herigennem.

- Udvikle finansministeriets koordinationsrolle inden for finansforvaltning og -kontrol samt i decentrale interne revisionssystemer ved hjælp af passende personale.

- Yderligere udvikle koncepterne for offentlig intern finanskontrol (ledelsesansvarliggørelse og systemrevisioner) og ændre den relevante lovgivning.

- Fuldføre oprettelsen af interne revisionsenheder i fagministerierne på en harmoniseret måde og styrke deres uafhængighed.

- Fortsætte indsatsen for at sikre korrekt brug, kontrol, overvågning og evaluering af EF's førtiltrædelsesfinansiering som en nøgleindikator for Sloveniens evne til at anvende regelværket om finanskontrol.

5. Programmering

For perioden 2000-2006 omfatter den finansielle bistand til Slovenien foruden Phare støtte til førtiltrædelsesforanstaltninger inden for landbrug og udvikling af landdistrikter gennem førtiltrædelsesinstrumentet SAPARD (Rådets forordning (EF) nr. 1268/99, EFT L 161 af 26.6.1999, s. 87); og støtte til infrastrukturprojekter på områderne miljø og transport gennem strukturinstrumentet ISPA (Rådets forordning (EF) nr. 1267/99, EFT L 161 af 26.6.1999, s. 73), hvorunder foranstaltninger i lighed med samhørighedsfonden prioriteres i førtiltrædelsesperioden. Slovenien kan inden for rammerne af disse nationale tildelinger også finansiere en del af sin deltagelse i EF-programmer, herunder rammeprogrammer for forskning og teknologisk udvikling og uddannelses- og virksomhedsprogrammer. Desuden vil Slovenien få adgang til finansiering fra multilandeprogrammer og horisontale programmer, der direkte relaterer til Fællesskabets regelværk. Der kræves systematisk samfinansiering med ansøgerlandene i forbindelse med alle investeringsprojekter. Kommissionen har siden 1998 arbejdet sammen med Den Europæiske Investeringsbank og de internationale finansieringsinstitutioner, navnlig Den Europæiske Bank for Genopbygning og Udvikling og Verdensbanken, med henblik på at lette samfinansiering af projekter med relation til førtiltrædelsesprioriteterne.

6. Betingethed

Fællesskabets bistand til finansieringen af projekter gennem de tre førtiltrædelsesinstrumenter Phare, ISPA og SAPARD er betinget af, at Slovenien overholder sine forpligtelser i henhold til Europaaftalen, træffer yderligere foranstaltninger for at opfylde Københavnskriterierne og især gør fremskridt for at realisere de specifikke prioriteter i dette reviderede tiltrædelsespartnerskab. Indfries disse almindelige betingelser ikke, vil Rådet kunne træffe afgørelse om suspension af den finansielle bistand på grundlag af artikel 4 i forordning (EF) nr. 622/98.

7. Tilsyn

Der føres tilsyn med implementeringen af tiltrædelsespartnerskabet inden for rammerne af Europaaftalen. Som det blev fremhævet af Det Europæiske Råd i Luxembourg, er det vigtigt, at Europaaftalens institutioner fortsat danner ramme for undersøgelsen af vedtagelsen og implementeringen af EU's regelværk. De forskellige dele af tiltrædelsespartnerskabet drøftes i de relevante underudvalg. Associeringsudvalget drøfter udviklingen generelt, fremskridt og problemer med opfyldelse af partnerskabernes prioriteter og mellemliggende mål tillige med mere specifikke anliggender, som indbringes for det af underudvalgene.

Phare-forvaltningsudvalget drager omsorg for, at foranstaltninger, der finansieres inden for rammerne af samtlige tre førtiltrædelsesinstrumenter, Phare, ISPA og SAPARD, både er indbyrdes forenelige og forenelige med tiltrædelsespartnerskaberne som fastlagt i samordningsforordningen (Rådets forordning (EF) nr. 1266/99, EFT L 161 af 26.6.1999, s. 68).

Tiltrædelsespartnerskabet kan om fornødent fortsat ændres i overensstemmelse med artikel 2 i forordning (EF) nr. 622/98.

(1) Fremstillingsrækkefølgen er den, der er anvendt i de periodiske rapporter fra 2000.